section_heading: Radnja
paragraph_text: San se nastavlja nakon što ga smještaju u drugu komu: on se prijavljuje u drugi hotel, Omni, pod Finnertyjevim imenom. Dva budistička redovnika načuju kako se prijavljuje te, misleći da je on Finnerty, priđu mu i kažu kako su zbog njegova sustava grijanja imali groznu zimu u samostanu. Tony im kaže kako on nije Finnerty, što razbjesni redovnike; nakratko se dohvate, ali redovnici pobjegnu. Sljedećeg jutra, hotelsko dizalo ne radi pa Tony mora koristiti stubište. Silazeći niz stepenice, posklizne se i padne; u ambulanti, liječnik kaže Tonyju da osim manjeg potresa mozga, njegov CT pokazuje kako ima crne mrlje na mozgu, što sugerira manjak kisika. Liječnik kaže kako to indicira rani stadij Alzheimerove bolesti. Nakon što ga liječnik ostavi u njegovu krevetu, Tony sam sebi kaže "Izgubljen sam". Vrativši se u svoju hotelsku sobu, Tony uzme telefon, ali poklopi prije nego što je ikoga nazvao i pogleda kroz prozor dok na horizontu i dalje sija tajanstvena svjetlost.